b"\n_START_ARTICLE_\nKosmoses\xc3\xbcstik (Space Shuttle)\n_START_PARAGRAPH_\nSpace Shuttle'i kosmoses\xc3\xbcstik (inglise keeles Space Shuttle orbiter) oli Space Shuttle'i kanderaketis\xc3\xbcsteemi kuuluv kosmoselennuk. See oli korduvkasutatav ning v\xc3\xb5is Maa-l\xc3\xa4hedasele orbiidile viia kuni 23 tonni kaaluva laadungi ja kuni kaheksa astronauti._NEWLINE_NASA ehitas Space Shuttle'i programmi jaoks kuus kosmoses\xc3\xbcstikut: Enterprise'i, Columbia, Challengeri, Discovery, Atlantise ja Endeavouri. Esimene Space Shuttle'i programmi raames ehitatud kosmoses\xc3\xbcstik, Enterprise oli atmosf\xc3\xa4\xc3\xa4ris katselende sooritav lauglennuk. See startis alati spetsiaalselt modifitseeritud Boeing 747 turjal ja selle esmalend toimus 18. veebruaril 1977. P\xc3\xa4rast katselendude l\xc3\xb5ppu Enterprise osaliselt lammutati ja saadeti pensionile. \xc3\x9clej\xc3\xa4\xc3\xa4nud viis kosmoses\xc3\xbcstikut ehitati kosmoselendudeks ning need startisid osana Space Shuttle'ist._NEWLINE_Esimene kosmosesse l\xc3\xa4inud kosmoses\xc3\xbcstik oli Columbia, mis startis 12. aprillil 1981 missioonile STS-1. 1983., 1984. ja 1985. aastal sooritasid oma esmalennud ka Challenger, Discovery ja Atlantis. Jaanuaris 1986 h\xc3\xa4vis Challengeri katastroofis kosmoses\xc3\xbcstik Challenger ja NASA ehitas selle asenduseks Endeavouri, mille esmalend toimus 1992. aastal. 2003. aastal h\xc3\xa4vis Maa atmosf\xc3\xa4\xc3\xa4ri sisenemisel Columbia. Seda ei asendatud, mist\xc3\xb5ttu j\xc3\xa4i alles kolm s\xc3\xbcstikut. Discovery, Endeavouri ja Atlantise viimased lennud toimusid 2011. aastal."